Segir samtalið eiga erindi við almenning Höskuldur Þórhallsson á Alþingi . mbl.is / Heiddi Höskuldur Þórhallsson , þingmaður Framsóknarflokksins , vill að hluti af samtali Davíðs Oddssonar , þáverandi seðlabankastjóra og Mervyns Kings , bankastjóra Englandsbanka , um Icesave verði birtur opinberlega . Höskuldur gagnrýnir jafnframt formann fjárlaganefndar , sem kveðst ekki vilja leggja áherslu á að samtalið verði birt . Oddný G. Harðardóttir , formaður Fjárlaganefndar , segir í Morgunblaðinu í dag að innihald samtalsins hefði ekki komið á óvart og hún segist ekki leggja áherslu á að samtalið yrði birt opinberlega . Í Fréttablaðinu í dag segir hún , að samskipti Davíðs og Kings breyti engu um stöðu Icesave-málsins . „ Ég er að mótmæla þeim orðum Oddnýjar Harðardóttur í fjölmiðlum að samtalið skipti engu máli um stöðu Icesave-málsins . Ég er því ósammála , “ segir Höskuldur í samtali við mbl.is . „ Ég tel að það sé mjög mikilvægt að fá trúnaði aflétt af hluta samtalsins , “ segir hann . Samtalið eigi erindi við almenning , sem verði að fá tækifæri til að meta sjálfur hvað hafi farið á milli Davíðs og Kings . „ Ég tel að þær upplýsingar sem koma fram í samtalinu geti gjörbreytt viðhorfi fólks um það hvort við eigum að borga Icesave eða ekki , “ segir Höskuldur . Höskuldur hyggst senda formanni og varaformanni fjárlaganefndar bréf vegna málsins til að koma gagnrýni og athugasemdum á framfæri . Þingmenn í fjárlaganefnd fengu á fundi nefndarinnar í gærkvöldi að sjá endurrit af samtali Davíðs og Kings frá aðdraganda bankahrunsins . Nýjasta Icesave-samkomulagið er þessa dagana til umræðu í fjárlaganefnd og var samtalið birt í tengslum við það . Davíð lét þau ummæli falla nýverið að í samtalinu hefði King sagt að Englandsbanki myndi ekki gera þá kröfu að Íslendingar endurgreiddu innistæður á Icesave-reikningum . „ Ég gekk út frá því í lok fundarins að það yrði reynt að fá trúnaði aflétt af hluta samtalsins . Það var niðurstaða fundarins , “ segir Höskuldur sem furðar sig á orðum Oddnýjar . Hann undrast einnig á að hún hafi ákveðið að tjá sig um innihald samtalsins við fjölmiðla með ofangreindum hætti . Ummælin hafi verið mjög gildishlaðin . Í lok fundarins hafi verið augljóst að skoðanir nefndarmanna hafi verið skiptar . Hluti fjárlaganefndar hafi óskað eftir því að trúnaði yrði aflétt . „ Ég gekk út frá því að það yrði reynt . “ Björn Valur Gíslason , þingmaður VG og varaformaður fjárlaganefndar , segir á vef sínum í dag , að miðað við þau gögn sem fyrir liggi og miðað við sögu og stöðu þeirra tveggja sem þarna töluðu saman í síma , til viðbótar skilningi annarra á umræddu símtali , myndi hann fara varlega í að túlka samtalið með þeim hætti Davíð hafi gert .